Хабзэ Нэхъыщхьэм зэхъуэкIыныгъэ хуей?
2020 гъэм и пэщIэдзэм Урысей Федерацэм и Президент Путин Владимир къыхилъхьащ УФ-м и Конституцэм зэхъуэкIыныгъэхэр хэлъхьэн хуейуэ. Абы щытепсэлъыхьащ къэралым и хэгъэгу псоми, къэрал къулыкъущIэхэри, жылагъуэ лэжьакIуэхэри яхэту. Арыншауи хъунутэкъым, ар тхыдэ мыхьэнэ зиIэ Iуэхугъуэшхуэщ.
Ягъэхьэзыра зэхъуэкIыныгъэхэм къыщалъытащ цIыхубэм я еплъыкIэхэмрэ гупсысэхэмрэ. Абыхэм къыхалъхьахэр гу зылъытапхъэ защIэщ: сабийхэмрэ зи ныбжь хэкIуэтахэмрэ яхуэсакъын, псоми я зэхуэдэ, фIагъ лъагэ зиIэ медицинэ Iуэхутхьэбзэ, пщIэ зиIэ лэжьыгъэ IэнатIэ, къэралыгъуэ лъэщ, псэукIэ зэгъэпэща къызэгъэпэщын, нэгъуэщIхэри.
Конституцэм теухуа IэIэтым зыхуэгъэхьэзырыныр къызэтрагъэувыIакъым пандемием дызэригъэува щытыкIэ гугъуми, сыт хуэдизу лъэпощхьэпо ину дэркIэ щытами. Псом я дежкIи гурыIуэгъуэщ Хабзэ Нэхъыщхьэм халъхьэ зэхъуэкIыныгъэхэр цIыхубэм я дежкIэ мыхьэнэшхуэ иIэу зэрыщытыр. Нобэрей гъащIэм и шэсыпIэу плъытэ хъунущ ахэр.
Дэ къыдгуроIуэ, дызэрыхуа кризисым и лъэужьыр псынщIэ дыдэу зэримыухынур, гугъуехь куэд адэкIи къызэрытпэщылъыр. Ауэ пIалъэ кIэщIым къриубыдэу дэ, псалъэкIэ мыхъуу, IуэхукIэ зыр адрейм дыдэIэпыкъужыфу, ди бийм дызэкъуэту дыпэщIэувэу зедгъэсащ. Иджыпсту псори зэлъытар дэращ, ди зэкъуэтыныгъэрщ.
— Сэ хьэкъыу си фIэщ мэхъу жылагъуэ зэщIэхъееныгъэхэмрэ коммерцэ Iуэхум емыпха зэгухьэныгъэхэмрэ къыхуагупсыса IэмалыщIэхэмрэ хэкIыпIэхэмрэ ятеухуауэ Конституцэм халъхьа зэхъуэкIыныгъэхэр хуабжьу сэбэп зэрыхъунур, — жеIэ СССР-м и цIыхубэ артист Темыркъан Юрий. — Сыт граждан жылагъуэр зищIысыр? Ар дэращ, Урысейм щыпсэу цIыхубэрщ. Къэралым къыщыхъу-къыщыщIэхэр къызыфIэIуэху, абы и зыужьыныгъэм хуэпабгъэ, ефIэкIуэныгъэм зи гуащIэрэ къарурэ хэзылъхьэ дэращ жылагъуэ хъужыр.
Граждан жылагъуэр — Урысейм щыщыIэ гъащIэр езыгъэфIэкIуэну жэрдэм зиIэ, абы и цIыхухэм ядэIэпыкъуну сыт щыгъуи хьэзыр, псэукIэр нэхъ тынш ящIыну лажьэ цIыху гупыр зэщIэзыгъэуIуэ, мылъку къегъэщIыным емыпха зэгухьэныгъэхэрщ.
Си щхьэкIэ, мыхьэнэшхуэ изот, ди гъащIэм щынэхъыщхьэ а зэгухьэныгъэхэр къэрал политикэр ухуэным хэлэжьыхьыну Iэмал яIэ зэрыхъунум. Иджы къэралым ипщэ къыдохуэ коммерцэм емыпха а зэгухьэныгъэхэм къэрал политикэр щаубзыхукIэ хэтыныр къахузэригъэпэщыныр. А зэгухьэныгъэхэм хэт цIыху гумызагъэхэрщ цIыхубэм я гугъуехьхэр зыщIэри, къэзыгъэнэIуэфри, хэкIыпIэхэр къэзыгъуэтыфри, ар къэрал къулыкъущIэхэм я деж нэзыхьэсыфри.
Къэбарт Мирэ.
